"Муҳамед Ҟәышхов Аԥсны аибашьра ианалага адырҩаҽны хатәгәаԥхарала Сулҭан Сосналиев ицны иааз агәыԥ далан. Аԥсны дшыҟаз иҷкәын Аҳмед Ҟәышховгьы хазы еибашьра дааит. Аби аԥеи еибашьуан Аԥсны ахақәиҭразы. Хымчыбжьа раԥхьа Муҳамед Ҟәышхов 80 шықәса ихыҵит. Иара изныкымкәа аибашьра ашьҭахь Аԥсныҟа даахьан, дыздыруаз иидыруаз рацәаҩын. Иԥсҭазаара далҵит ҳәа анраҳа аҷқәынцәа рацәаҩны ахәышәтәырҭаҟны (Аҟәа-аред.) еизеит. Нальчикҟа данааҳгоз Аԥсны ахада Рауль Ҳаџьымба, аԥыза –министр Валери Бганба, аминистрцәа хаҭала инеины хаҭала иҷкәын идышшылеит. Аибашьра ашьҭахь иааигәаны ҳаибадырит Ҟәышхов Аҳмед иԥеи сареи, анаҩс иаргьы дыздырит. Уаҳа наҭахымкәа ахаҵа замана иакәын, Аԥсны азы згәы былуаз, ҳанеиқәшәоз еснагь азҵаарақәа сиҭон ишԥаҟоу Аԥсны, ажәлар ргәы иҭоуи ҳәа. Аҵыхәтәантәи имҩахь днаскьаагон иахьа. "Игәы есымша Аԥсны иҟан. Абас исимволны иҟалеит аҷкәынцәа анышә иахьамадоу дхырхәарц дахьнеиз, иԥсҭазаара далҵит. Игәы Аԥсны иҟан, Аԥсны инижьит", абас ҳаиҳәеит иҷкәын Аҳмед", - иҳәеит Ӡиӡариа.
Аиааиреи Ахьԥшымреи 26 шықәса рхыҵра аҽны Аҟәа зыԥсҭазаара иалҵыз, хатәгәаԥхарала Ҟабардантәи Аԥсны жәлар рыхьчара иааз Муҳамед Ҟәышхов аибашьраан илшамҭақәа рзы Леон иорден ианашьан.
Шәазыӡырҩла арадио Sputnik Аԥсны аефир.